Document ID: /roh_data/filtered/fineweb-2-filterrobots_roh.jsonl.gz/4180

Lungatg romontsch
La vischnaunca Lumnezia exista dapi igl 1. da schaner 2013 ed ei vegnida formada dallas vischnauncas da Cumbel, Degen, Lumbrein, Morissen, Suraua, Vella, Vignogn e Vrin. La vischnaunca s'extenda naven dil portal da Porclas entochen alla planira dalla Greina al cunfin dil cantun Tessin.
Il lungatg ufficial dalla vischnaunca ei il romontsch sursilvan. En ina votaziun dil pievel igl onn 1938 ei il romontsch vegnius renconuschius sco quart lungatg naziunal. Quei ei stau in dils pli impurtonts tiarms dil status giuridic e politic dil lungatg romontsch.
Sco punct da partenza dalla historia dil romontsch vala igl onn 15 avon Cristus cura ch'ils romans han conquistau il territori alpin. Ord ina mischeida dil latin vulgar dalla schuldada, dils funcziunaris e negoziants romans e dils lungatgs indigens, ei naschius il romontsch. El decuors dils onns ei il romontsch vegnius influenzaus dad ina vart dil talian entras ils vischins dil sid e da l'autra vart entras il squetsch permanent dil tudestg. Aschia eis el sesviluppaus alla fuorma hodierna.
Il romontsch sedivida ella gruppa renana culs idioms sursilvan, sutsilvan e surmiran ed ella gruppa engiadinesa, ladina, culs idioms puter, vallader e jauer. Ultra da quei cumpeglia il romontsch il ladin dolomitan ed il furlan dil Friul ell'Italia.
Igl onn 1983 ha la Lia Rumantscha lantschau rumantsch grischun sco lungatg unificau da scartira. Daferton vegn quel duvraus surtut per publicaziuns el context surregiunal. Ils singuls idioms vegnan denton tgirai vinavon ellas regiuns ed instrui ella gronda part dallas scolas sco lungatg da scartira regiunal.
Las publicaziuns ufficialas ella vischnaunca da Lumnezia succedan en general en romontsch sursilvan. La vischnaunca envida tuts habitonts da lungatg jester d'emprender il bi lungatg indigen ed ella sustegn visitaders da cuors cun ina contribuziun finanziala.
Organisaziuns / medias:
- www.laquotidiana.ch
- www.liarumantscha.ch
- www.litteraturarumantscha.ch
- www.rtr.ch
- www.surselva-romontscha.ch
Dicziunaris: